KIRJALLINEN KYSYMYS E-1616/03 esittäjä(t): Antonio Tajani (PPE-DE) neuvostolle. SARS.



Virallinen lehti nro 051 E , 26/02/2004 s. 0116 - 0117



KIRJALLINEN KYSYMYS E-1616/03 esittäjä(t): Antonio Tajani (PPE-DE) neuvostolle (13. toukokuuta 2003) Aihe: SARS Akuutin keuhkokuumeen eli SARS:in leviäminen Eurooppaan edellyttää Euroopan unionin viranomaisilta pikaisia toimia yhteisen epidemialta puolustautumisen järjestämiseksi ja jäsenvaltioiden välisen yhteistyön tehostamiseksi. Italian terveysministeri Girolamo Sirchia on vaatinut tiukempaa valvontaa Euroopassa, sillä tehokkaan koordinoinnin puuttuessa Schengenin alueen maiden väliset avoimet rajat vaarantavat epidemian torjunnan. Yhteisön on otettava käyttöön eurooppalainen terveydensuojelustrategia rajoilla (ja erityisesti lentokentillä) ja laadittava terveysturvaa koskeva säännöstö, jota kaikkien Schengenin sopimukseen liittyvien maiden on noudatettava. Voiko neuvosto ilmoittaa edellä esitetyt seikat huomioon ottaen, mitä aloitteita se aikoo tehdä SARS-viruksen leviämisen estämiseksi ja eri jäsenvaltioiden viranomaisten välisen yhteistyön tehostamiseksi? Milloin neuvosto aikoo vastata Italian hallituksen pyyntöihin, jotka koskevat valvonnan parantamista Schengenin alueen maissa? Vastaus (7. lokakuuta 2003) Neuvosto kiittää parlamentin jäsentä kysymyksestä ja pyytää häntä tutustumaan vakavaa, äkillistä hengitystieoireyhtymää (SARS) koskeviin neuvoston päätelmiin, jotka hyväksyttiin neuvoston (työllisyys, sosiaalipolitiikka, terveys ja kuluttaja-asiat) ylimääräisessä istunnossa 6. toukokuuta 2003 (asiak. 9328/03). Neuvosto (työllisyys, sosiaalipolitiikka, terveys ja kuluttaja-asiat) pani 2.3. kesäkuuta 2003 pidetyssä istunnossaan merkille komission jäsen BYRNEn tilanneselvityksen SARS-tilanteesta ja keskusteli sitten lyhyesti senhetkisestä tilanteesta. David BYRNE kertoi, että komission SARS-kyselyyn siihen mennessä saatujen vastausten perusteella Euroopan maat ovat ryhtyneet nopeisiin ja johdonmukaisiin toimiin, jotta tapaukset löydettäisiin alkuvaiheessa, tarvittavat eristämistoimenpiteet toteutettaisiin ja terveysalan ammattilaisia ja kansalaisia opastettaisiin tunnistamaan mahdolliset SARS-tapaukset. Lisäksi komission jäsen mainitsi neuvostolle komission sitoumuksesta antaa SARS-tutkimukseen tukea 9 miljoonaa euroa ennen vuoden 2003 loppua erityisesti diagnosoinnin, lääkinnän ja rokottamisen edistämiseksi. Puheenjohtajavaltio piti hyvin tärkeänä myös tietojenvaihdon koordinointia Euroopan tasolla, koska SARS leviää maasta toiseen. Neuvosto pyytää parlamentin jäsentä tutustumaan puheenjohtajavaltion Strasbourgissa Euroopan parlamentin täysistunnossa huhtikuussa 2003 antamaan SARS-lausumaan ja vastaukseen, jonka neuvosto antoi Patricia McKennan toukokuun kyselytunnilla neuvostolle esittämään kysymykseen H-0269/03. Lisäksi neuvosto haluaa korostaa, että samalla kun sisärajatarkastuksia poistetaan, ulkorajatarkastuksia tehostetaan tiukentamalla valvontaa ja soveltamalla sitä yhdenmukaisesti. Niin kauan kuin sairaustapauksia ilmeni, SARSin tartunta-alueilta tulevien lentomatkustajien ulkorajatarkastukset olivat ensimmäinen jäsenvaltioiden välistä koordinointia edellyttävä tilanne erityissuojatoimien toteuttamiseksi. Lisäksi on muistettava, että Schengen-valtiot ovat varanneet itselleen mahdollisuuden aloittaa uudelleen tarkastukset sisärajoilla tarkoin määrättyjen perusteiden ja menettelyn mukaisesti rajoitetuksi ajaksi(1). (1) EYVL L 239, 22.9.2000, s. 133134.